器之喜談禪縱横迅辯嘗摧衲子叢林苦之有詩見贈次其韻
作者：釋德洪
朝代：宋

paragraphs: 彭侯慣法戰，機鋒吸西江。
衲子畏面目，望見投矛鏦。
叢林真一害，斯人喧此邦。
我雖耐矢石，貌抗心已降。
霜鐘但摩挲，豈敢施微撞。
時來奮棘髯，劇談對閑窗。
初見揺心樹，久則摧幔幢。
遂使澆薄態，琢磨成敦厖。
吾志荷大法，君欲插手扛。
從來內外護，劉遠名亦雙。
斯道久破碎，百孔而千瘡。
要當共補綴，追配能與龐。